1830-جو ایلده پوشکین ناتالیا قونچارووا ایله ائولنمک قرارینا گلیر. تویدان اول آتاسی طرفیندن اونا هدیه اولونموش بولدینو مالیکانه‌سی‌نین یاخین‌لیغیندا یئرلشن کیستنوکا کندینه گئدیر. موسکودا باش قالدیرمیش وبا اپیدمی اوزوندن اوچ آی بورادا قالماغا مجبور اولان شاعیرین یارادیجی‌لیغی‌نین بو دؤورو " بولدینو پاییزی "  کیمی تانینیر. بولدینودا پوشکین  " مرحوم ایوان پتروویچ بلکین‌ین پووئست‌لری‌" ، " کیچیک فاجیعه‌لر‌" ، "‌کولومنادا ائوجیک‌"  و بیر چوخ باشقا اثرلر یازیر،  " یوگنی اونِگین "  رومانینی بیتیریر. 1831-جی ایلده ناتالیا قونچارووا ایله ائوله‌نیب پتربورقا کؤچن پوشکین همین دؤورده تاریخی مؤوضودا یازیلمیش  "‌دوبرووسکی‌" ،  "‌کاپیتان قیزی‌" و دیگر اثرلری قلمه آلیر.